Det brænder torsdag middag på Logstor i Løgstør. Det er tredje gang i år, der udbryder brand på stedet.

En større brand er torsdag over middag ved at blive slukket på Logstor i Løgstør. Meldingen om brand kom klokken 11.40 og er opstået i en afsides bygning hos rørproducenten. - Det er et sted, hvor man fjerner noget isoleringsmateriale fra rørene, og man gør normalt rigtig meget for at undgå brand lige der. Alligevel er det tredje gang i år, det sker, fortæller vagtchef ved Nordjyllands Politi Per Vagn Nielsen. De første meldinger lød på at røgen var giftig - vinden tog den dog ud over en mark, og kom ikke i nærheden af mennesker. - Den er vist ikke så giftig, som først antaget, men jeg ville alligevel ikke tage en dyb indånding derude, siger vagtchefen. Der har på intet tidspunkt været fare for at branden ville sprede sig til andre bygninger.